**Z1**

**ŪSIŅI**

Tai maija rītā priecīgs, trauksmains zirga zviedziens zīmīgi atskan tieši aiz loga. Zinātkārā meitene, zibenīgi pamodusies, izlec no gultas un ziņkārīgi metas palūkoties ārā.

„Kur gan pēkšņi uzradies zviedzējs? Visi mūsu zirdziņi vēl guļ. No kurienes te uzradies svešs zirdziņš?” viņa nodomā un uzmanīgi atver logu. Viņu spēji apņem svaigā pavasara dvesma, kas ar zīdaini maigu spēku ieplūst istabā. Palūkojusies visapkārt, vērotāja nevienu neredz.

„Laikam sapņoju!” meitene nodomā un jau grasās aizvērt logu, kad no jauna saklausa zirga pakavu dipoņu un skaļu zviedzienu.

„Kas tas? Nevienu pagalmā neredz! Vai joprojām sapņoju? Kur zuda zviedzējs? ” mazā izskrien pagalmā. Viņa ierauga zālienā dimantkrāsās zaigojošus rasas pilienus raskrēsliņu kausiņos, nopurina tos savās saujās, nomazgā seju un saberzē zodu. Atvērusi zilās acis, viņa nu skaidri sazīmē rīta dūmakā noslēpumainu jājēju ziedainā zirgā, kura pakavi mirdz vienā zeltā. Un, kur tie pieskaras, tur zāle tūlīt sazeļ sulīgi zaļa. Maurā zibenīgi uzzied zeltgalvainās māllēpes un pienenes, sakuplo āboliņa trejlapīši. „Cik dīvaini! Tāds brīnums nekad nav redzēts! Mēģināšu jātnieku panākt,” apņēmīgā meitene traucas pāri ziedošajai pļavai, vērodama zaļacaino kumeļu, aiz kura viss ietinas it kā zaļā miglā. Kuram kokam viņš paskrien garām, tas sašūpojas un sapurina savus dusošos pumpurus. Tie atdzīvojas un atver savus stingros kausiņus, lai palūkotos apkārt. Skrējēja veltīgi mēģina jājēju panākt, jo viņa zirdziņš jau milzīgiem soļiem aulekšo pār kalnu, ziedus kaisīdams.

„Tā vien šķiet, ka viņiem jāapskrien apkārt visai pasaulei, lai to pamodinātu! Kas gan tie bija? Joprojām tas nav zināms!” meita nodomā un ar acīm pavada jātnieku.

No atvērtā mājas loga atskan klusa mātes dziesma:

30063-0
**„Pār kalniņu Ūsiņš jāja
Ar akmeņa kumeliņu;
Tas atnesa kokiem lapas,
Zemei zaļu āboliņu.”**

Nu gan meitiņa saprot, ka redzējusi pašu Ūsiņu jājam savā zirgā. Viņa ir atgriezusies sētā tieši tai brīdī, kad atveras mājas durvis un tajās parādās tēvs, kurš pārmetoši uzsauc mazajai:

„Meitiņ, kāpēc neesi istabā? Ūsiņdienas rītā no mājas pirmajam ir jāiziet saimniekam, nevis sīkam meitēnam!”

Meita steigšus metas pie tēva un kā maza, lunkana zebiekste ar slaidu lēcienu ielido viņa stiprajās rokās, satraukti stāstīdama:

„Tēt, Ūsiņa zirdziņš mani pamodināja un aizvilināja uz ziedaino pļavu, lai paskatos, kā puķes izplaukst!”

„Nevar būt! Ūsiņu neviens nav redzējis! Tas ir tāds kā zaļoksns dzīvības spēks, kas pavasarī pāršalc pār zemi un liek koku pumpuriem raitāk raisīties, zālei spēcīgāk augt, bitēm sarosīties stropā un cilvēkiem atplaukt iedvesmā!” tēvs neizpratnē lūkojas te uz meitu, te uz mežmalu, neticēdams viņas teiktajam.

„Gribi tici, gribi –netici! Bet pats Ūsiņš man ir atnesis savā kumeļā rīta iedvesmu! Un nu man gribas tikai dziedāt un dziedāt!” meita izslīd no tēva rokām, nostājas uz pagalmā zvilnoša, zilganpelēka akmens muguras un skaļi iegavilējas:

30081-0
„Ūsiņš jāja labu zirgu,
Ir man lika labu jāt;
Skauģīšam netecēja
Pa pavadas galiņam.”

Iedvesmojies no meitas aizrautīgās dziedāšanas, piebalso arī tēvs:

30059-2
„Ūsiņš stāv sētmalā,
Gaid', lai lūdzu istabā.
Nāc, Ūsiņ, istabā,
Sēdies galda galiņā!”

 „Tagad ej istabā, sasildies un saģērbies! Es apstaigāšu māju un kūti, kamēr visa saime nav laukā iznākusi, lai nekas ļauns nenotiek ne mājām, ne ļaudīm, ne lopiem!” tēvs svinīgi paziņo un uzsāk savu svarīgo gājienu.

Meitiņa, ieskrējusi virtuvē, ierauga māti, kas gatavo brokastis. Viņa skubina meitu:

„Saģērbies darba drēbēs labi ātri! Ir pietiekami silts, lai laistu ganos lopus. Tur visiem būs jānāk palīgā. Lopiņi, ziemu nocietušies kūts šaurībā katrs savā tumšajā aizgaldā, skries kā traki, izkļuvuši brīvībā zaļās ganībās. Pa visiem tie būs jāsavalda.”

„Kā tad mēs viņus nomierināsim un savaldīsim?” meita interesējas.

„Ar rumulēšanās palīdzību!” māte pasmaida un ielej krūzītē smaržīgu māllēpeņu ziediņu tēju.

„Kas ir rumulēšanās?” meita ziņkārīgi ielūkojas mātei acīs.

„Tik daudz nejautā! Kad tas brīdis pienāks, tad visu uzzināsi! Tagad veicīgāk posies un modini arī brāļus un abus vecīšus!”

Mazā klausa māti un zibenīgi saģērbjas. Kad viņa jau grasās iet modināt gulētājus, pagalmā izceļas tracis. Satraukti kladzina vistas, un izmisīgi ķērc gailis. Vai vainojams kāds zaglis: lapsa, cauna, sesks vai zebiekste? Pēc brīža viss atkal kluss, bet no negantā trokšņa pamostas vecmāmiņa. Lēni tipinādama pār plāna vidu, viņa klusi nosaka:

„Tēvs laikam zeltbrūno gaili nokāva par ziedojumu Ūsiņam.”

Mazmeitas zilajās acīs no žēluma riešas asaras un rit pār vaigiem. Pēc neilga pārdomu brīža viņa tomēr uzdrošinās vecmāmiņai pavaicāt:

„Kāpēc mūsu gailītis bija jānokauj? Viņš no rītiem tik skaisti dziedāja!”

„Ai, mazmeitiņ! Nav viegli atņemt dzīvību mājdzīvniekiem, kurus pats esi barojis un kopis. Taču viss, kas reiz sākas, kādreiz arī beidzas; visi, kas kādreiz piedzimst, kaut kad arī nomirst. Vecais gailis bija īsts zibeņzellis un pārāk bieži cīkstējās ar jauno gailīti. Bez tam cilvēkam zupā arī kaut kas ir jāliek vismaz tādā īpašā dienā kā šī! Citreiz tu esi mielojusies ar vistas gaļas zupu, nemaz nesatraukdamās. Ēdiens tev šķita garšīgs, un viss!” vecmāmiņa, pabeigusi stāstu, apsēžas pie brokastu galda.

„Bet es nezināju, kā viss ir patiesībā…” meitenes sirsniņa sažņaudzas sāpēs.

 Istabā ienāk tēvs ar bļodu, kurā guļ pusdienām domātais gailis.

Māte, viņu ieraudzījusi, pavaicā: ”Vai aizsargājošas zīmes – krustus - ar asinīm savilki uz visām durvīm?”

Tēvs noskurinās: ”Nē, nē! Tā tik mūsu senči darīja, domādami, ka pasargās lopus no ļaunuma. Mūsdienās mēs esam iemācījušies lopus gan labāk kopt un barot, gan arī izārstēt ar dažādām zālēm, ja tas nepieciešams.”

Lai nevajadzētu skatīties uz nabaga nekustīgo gailīti, meita aizskrien modināt vectētiņu un brāļus. Bet saimnieces ķeras pie Ūsiņdienas gaiļa zupas vārīšanas.

Jautājumi:

1.Kas tas bija par jātnieku un jājēju, kuru meitiņa redzēja pašā rīta agrumā?

2.Ko atnesa zemei neparstais jātnieks?

3. Kādas ir pirmās pavasara puķes?

4. Vai Tu ēd gaiļa zupu? Vai Tev nav žēl gailīti? Vai Tev pašam ir gailītis?

5.Kāpēc Ūsiņos kauj gaili?

**Z2**

**Rumulēšanās**

Visa saime beidzot iznāk pagalmā. Vectēvs, nostājies labu gabalu no kūts durvīm, mīņājas uz vietas un neiet tālāk ne soli, teikdams : „Ai, es labāk palūkošos no malas. Negribas slapjam palikt.”

Vecmamma pieliecas pie viņa un čukst: ”Kuš, klusāk, lai jaunie neko nenojauš! Es iešu kūtī dzīt lopiņus un ārā arī nerādīšos, lai nenorumulē!”

Večiņa ieiet kūtī, atsien lopu valgus, tad dzen lopiņus laukā. Pārējie pagalmā gaida.

Meitiņa aši vēl paspēj sameklēt labu ganu stibu, kad pirmie lopiņi jau steidz brīvībā un, satraukti, apmulsuši no spilgtās gaismas, lēkā uz nebēdu. Lai nomierinātu trakuļus, tēvs uzgāž govīm virsū ūdeni. Viņa piemēram seko vecākais dēls. Govis iemaurojas un manāmi nomierinās. Nu tās kļūst vadāmas. Māsa un vidējais brālis ar savām stibiņām pieskrien klāt un dzen lopus pa celiņu prom uz ganībām. Kamēr muļķītis meklē ganu stibu, tikmēr tēvs tam uzgāž ūdens spaini virsū, teikdams:

„Lai gani ganībās nekad neaizguļas!”

Māte steidzīgi uzgāž virsū ūdens šļakatas arī meitai un saka to pašu:

„Lai gani ganībās neaizguļas!”

„Ak, tad tāda ir tā rumulēšanās?” saniknotā, slapjā meitene paķer pa pusei pilno ūdens spaini un, spēcīgi atvēzējusies, gāž virsū mātei. Tad pati atplaukst priekā un sāk skaļi smieties, jo ūdens tik jocīgi pil zemē no mātes deguna.

Vidējais brālis bailīgi krāmējas ap ūdens spaiņiem un purpina:

„Redz, kā man palaimējās! **Kas citam bedri rok, pats tajā iekrīt!** Kurš aplej govis, pats dabū! Es labāk neliešu! Tad sauss palikšu!”

„Bļukš!” vecākais brālis viņam uzgāž spaini ūdens…

Abi nu laistās uz nebēdu!

Bet vectētiņš un vecmāmiņa tik smejas, paši sausi palikuši.

Kad visi bērni un mazbērni slapji, vecmāmiņa uzsauc:

„Eita nu visi pārģērbties! Bet tu, vecais, nu dodies uz ganībām! Citādi lopiņi mežā aizskries!

Es iešu vēl kaziņas izlaist ganos. Citiem gar viņām vairs nav nekādas daļas!”

Saimes ļaudis steidz pārģērbties, jo no aukstuma jau uzmetusies zosāda. Bet vectēvs, priecādamies, ka ticis cauri sveiks un vesels, gana govis.

Jautājumi:

1.Kas ir rumulēšanās?

2.Kādus lopus Liniņi izdzina ganos?

3. Vai Tev ir lopi mājās? Vai Tu viņus rumulēji, pirmo reizi izdzīdams ganos?

**Z3**

**Pieguļnieki**

Zirgus Liniņi no rīta vēl neizlaida ganos. Tie palika stallī gaidām vakaru. Kad satumsīs, tad vedīs arī šos uz zirgu aploku un pieskatīs visu nakti, lai nenobīstas no vilkiem vai lāčiem.

Tēvs ar dēliem sagatavo līdzņemšanai visu pieguļai nepieciešamo un tad dodas uz stalli.

Paņēmuši zirgus pie pavadas, visi dodas uz mežmalas pļaviņu.

Vispirms tēvs apiet apkārt visam ganāmpulkam ar vārītu olu un atslēgu saišķi rokās, svinīgi vēlēdamies: „Lai zirgi barojas apaļi kā ola un lai vienmēr turas kopā kā tās atslēgas saišķī!”

Tad viņš ieliek olu lazdu krūmā par ziedojumu Ūsiņam. Jaunākais dēls, to redzēdams, vaicā:

„Tēt, kāpēc tu tā dari? Vai Ūsiņš apēdīs to olu, kad atnāks?”

„Jā, tā būs! Ūsiņš redzēs, ka mēs viņu esam gaidījuši, ka esam sarūpējuši cienastu. Tad viņš mums arī palīdzēs nosargāt zirgus no vilku un lāču uzbrukumiem un citām nelaimēm!” tēvs paskaidro dēlam un dodas izrakt ugunskura vietai bedri.

Kad bedre izrakta pietiekami dziļi, tās dibenā racējs izrauš vēl mazāku bedrīti, kurā ieripina oliņu, ieber nedaudz miltu, sāls, piena, siera un nosaka:” Māra, pieguļnieku māte, nāc arī tu palīgā mūsu zirgiem! Lai tie aug brangi un spēcīgi! Lai neslimo!”

Tad dēli sakrauj virs ziedojuma malku un aizkurina uguni.

Vidējais brālis pieraušas tuvu tuvu ugunskuram un, drebinādamies klusi murmina pie sevis:

„Sāk palikt auksts! Nakts jau tuvojas! Nevaru sagaidīt, kad sāks cept pantāgu! Tik ļoti gribas ēst!”

„Tev tik ēst un ēst! Paej tālāk no uguns, citādi drēbes aizdegsies!” vecākais brālis pamāca.

Tēvs, dzirdēdams dēlu sarunu, izņem no līdzi paņemtā groza lupatās ietītu koka puļķi un, mezdams ugunskurā, saka: ”Lai nesadeg ne pieguļnieka drēbes, visu vasaru zirgus ganot, ne viņam pašam kāda vaina!” Tad viņš sniedz tādus puļķus vecākajiem dēliem un viņi arī ziedo ugunij. Kad ugunī metamo saņem jaunākais dēls, viņš neticīgi lūkojas te uz tēvu, te uz puļķi:

„Un tu tam tici?” Tēvs, klusēdams, māj ar galvu.

Muļķītis groza puļķi no viena sāna uz otru, saskatīdams tajā dažādas sejas. Vecākais brālis, to pamanījis, aizrāda:

„Ko muļķojies, met ugunī!”

„Kāpēc? Es būšu uzmanīgs un negulēšu pārāk tuvu ugunij. Tā man drēbes nesadegs!”

„Un ja nu tomēr notiek nelaime?” vecākais brālis šaubās.

Bet tēvs paskaidro: ”Ja tu nebaidies, tad vari ziedojumu ugunij neveltīt. Cilvēks ir pietiekami stiprs, lai pats tiktu ar sevi un savām likstām galā. Bet, ja tevī tomēr iezogas kaut nelielas bailes un šaubas, tad labāk ir izspēlēt spēli, ka it kā tev kaut kas sadeg. To darīdams, tu pārstāsi baidīties un par iespējamo nelaimi vienmēr domāt. Tā arī nekad ar tevi nekas slikts nenotiks!”

„Ā, tagad sapratu!” muļķītis beidz grozīt puļķi rokās un droši to iemet ugunī, tad turpina ar garu nūju visādi grozīt to ugunī un iztēloties visādas sejas.

Tumsā beidzot pie pieguļniekiem atnāk mājās palicējas, atnesdamas olu groziņu, miltus, pienu, garšvielas pantāga cepšanai. Vecmāmiņa izvārījusi siltu putru mazbērniem, kuri paspējuši pamatīgi izbadoties svaigajā gaisā. Vidējais brālis jau sauc pa gabalu:

„Es jaukšu un maisīšu pantāgu! Es būšu galvenais pavārs!”

Māte noliek olu groziņu tuvu ugunskuram un smaidīdama pliķē dēlēnam pa plecu: „Labi jau, labi, pankūku meistar! Virtuvē es tevi nelaistu pie teikšanas, bet zaļā pļavā vari darboties! Tik nepieliec par daudz sāls un garšvielu!”

Kamēr vidējais brālis bļodā sakuļ olas, piejauc miltus, pielej pienu un visu sajauc, pārējie bērni kopā ar vecmāmiņu un vectētiņu iekārtojas ērtāk apkārt ugunskuram un sāk lielo pasaku stāstīšanu. Pirmais uzsāk stāstīt **pasaku par gudro zirgu** vectētiņš:

„Kādreiz dzīvojis turīgs zemnieks ar saviem trim dēliem; divi no tiem bijuši gudri, bet trešais muļķis. Tomēr visi cītīgi kopā strādājuši. Vienu gadu zemniekam auzas bijušas, ka prieks skatīties, bet tikko jau sākušas mesties skaras smagumā, kad katru nakti ticis kāds gabals no tām izmīņāts un noēsts. Tēvs nospriedis, ka dēliem būs jāiet auzas sargāt. Labi! Dēli ar to mierā.
Pirmo nakti gāja vecākais dēls. Viņš izdzird, ka kaimiņa mājās dzied un spēlē. Tas tev nu vairs tukšā laukā stāvēs, ne domas! Viņš aizgāja un nodzīvoja visu nakti kā kāzās. Pāriet no rīta mājās, tēvs prasa, vai esot ar labi nosargājis. Kā tad ne! Bet nekā jau tur neesot, ko sargāt. Kad rasa nokritusi, tēvs gājis apskatīt laukus un ieraudzījis, ka šonakt vēl lielāks gabals noēsts.
Neko darīt, nākošo nakti bija jāiet vidējam dēlam. Tas ar paklausa un aiziet, bet uz lauka gaŗš laiks. Pāris verstes no viņu mājām dzīvoja viņa brūte. Kā būtu, kad pie viņas aizietu? Domāja domāja - sadomāja un aizgāja. No rīta pārgāja mājās un atkal teica, ka neko neesot redzējis.
Trešo nakti bij jāiet muļķītim auzas sargāt. Viņš aizgāja, notupās aiz krūmiņa grāvmalī un gaidīja auzu bridēju un ēdāju. Nebija arī ilgi jāgaida, zeme sāka dunēt, un bija dzirdama zirga zviegšana. Muļķītis redzēja, ka auzu laukā ieaulekšoja melna liela ķēve. Viņš nu nogaidīja, kad ķēve bija pilnā ēšanā, pielavījās tai klāt un ieķērās astē. Gan ķēve lūdzās, lai laižot viņu vaļā, bet muļķītis šoreiz to nepaklausīja. Ķēve solīja dot muļķītim trīs zirgus un apsolījās arī nekad vairs nepostīt nevienam laukus. Par tādu algu muļķītis to arī atlaida.
No rīta tēvs iznāca apraudzīt dēlu, vai šis neguļot, bet muļķītis nāca ar trim zirgiem pretim - divi bija lieli, skaisti, ka spīdēja vien, bet trešais bija kuprītis, mazs, neglīts. Muļķītis teica, ka tos divus pārdošot, bet kuprīti paturēšot vienmēr pie sevis.
Aizveda arī tos uz tirgu, tūlīt kāds kungs klāt un nopērk abus zirgs Viņš gribēja arī trešo nopirkt, bet muļķītis turēja savu vārdu un to nepārdeva. Beidzot kungs lūdza, lai muļķītis nākot viņam līdz uz pili par zirgu puisi. Muļķītis to arī apsolīja, viņš tikai pārveda tēvam naudu un pateica, ka ejot pelnīties.
Jājot pie kunga, viņš uz ceļa atrada dimanta spalviņu. Dzīve pie kunga muļķītim bija laba. Viņam tika doti sērkociņi. un sveces, ko vējlukturī likt, ejot zirgus kopt. Bet, būdams taupīgs, viņš dotās mantas neizlietoja, un vienmēr, kad nakti pie zirgiem gāja, viņš ņēma līdz savu dimanta spalviņu. Par to viņu citi kalpi apsūdzēja kungam, ka zirgu puisis gribot aizdedzināt pili, vienmēr ņemot līdz atklātu uguni, bet ne sveces. Kungs pavēlēja kalpiem zirgu puisim atņemt šo spožo spalviņu, bet tas tiem neizdevās. Muļķītis bija apgūlies ar visām drēbēm, un, kad pie viņa piedūrās, viņš uzmodās un domāja, ka aizgulējies, tūlīt šāvās augšā un gāja pie zirgiem. Kalpi kungam pateica, ka nebijis iespējams viņa gribu izvest, un kungs tūlīt steidzās iet noskatīties.
Otrā rītā viņš aicināja zirgu puisi un teica, lai atdodot dimanta spalviņu, un sacīja, ka viņu uzskatot par burvi. Viņam vajagot atvest kādu princesi par sievu, citādi galvu nocirtīšot. Muļķītis aizgāja pie sava zirdziņa un sāka raudāt. Zirdziņš, to redzēdams, sāka runāt cilvēka balsī, lai jau daudz nebēdājot, vajagot tik dabūt desmit spaiņu medus un vienu spaini piena. Tad lai visu to aizvedot pie pirmās upes, kas būšot ceļā, un tur lai noliekot, un uzceļot no zīda drānas būdiņu, kur princesei atpūsties. Kungam tik daudz medus nebija, viņš deva naudu, lai muļķītis brauc uz tirgu un tur vajadzīgās mantas sapērk. Muļķītis nopirka divdesmit spaiņu medus un paņēma divus spaiņus piena līdz, vēl zīda drānu un dēlīti galda taisīšanai.
Muļķītis ar savu zirdziņu devās ceļā, drīz arī viņi sasniedza upi. Zirdziņš piekodināja, lai visu labi ātri sarīkojot, jo ap pusdienas laiku nākšot no upes princese, tikai lai pats neliekoties uz auss. Muļķītis uzcēla zīda būdiņu, uztaisīja galdiņu, uzlika medus un piena spaiņus uz tā, izgāja ārā un nu gaidīja. Bet princese nenāca, un saulīte bija tik karsta, ka drīz muļķītim uznāca miegs, un tas aizmiga.
Pa to laiku bija atnākusi princese, nosmeķējusi medu un aizgājusi, atstādama muļķīša rokā zaļu lapiņu. Pret vakaru atskrēja zirdziņš kuprītis. Kad tas dabūja zināt, ka viņa saimnieks bijis aizmidzis, viņš sabāra to un sadusmojās. Bet, kad muļķītis to lūdza, lai palīdz, beidzot viņš arī deva padomu vēl rītu mēģināt tāpat.
Nākošā dienā atnāca atkal princese. Muļķītis nogaidīja izdevīgu brīdi un to satvēra. Princese gan iekliedzās, bet tūlīt sniedza sev līdz atnesto sārto puķi, teikdama, ka nu taču esot reiz savu princi sagaidījusi. Muļķītis viņai pateica, lai nesaucot šo par princi, esot tikai barga kunga zirgu puisis. Bet princese savukārt atkal izstāstīja, ka šis bargais kungs esot viņas tēvs un tikai ar viņas gribu viss tas tā esot noticis. Viņa tikusi apburta un tikai pa pusdienas laiku tā varot būt savā īstā izskatā. Viņa jau sen esot meklējusi pa malu malām sava prinča, bet nu tik viņai beidzot tas izdevies.
Pret vakaru atskrējis zirdziņš, galvu pacēlis, tas sācis klausīties. Izdzirdis būdiņā abu jauniešu sarunu, viņš sāka zemes kārpīt un bubināt. To izdzirda muļķītis, tūlīt ar savu brūti steidzās ārā; viņš uzsēdināja princesi uz zirdziņa kuprainās muguras un pats gāja kājām, to pieturēdams. Naktī viņi sasniedza pili. Visa tā bija vienās sēru ugunīs un palagos tērpta. Ķēniņš bija miris un visu savu mantu bija atstājis savam zirgu puisim. Ķēniņu apbedīja ar lielu godu, un drīz pēc tam jaunais pāris dzēra spožas kāzas, kur arī tēvs un brāļi tika aicināti.”

Kamēr vectētiņš stāsta pasaku, Ūsiņš savā neredzamajā kumeļā klusiņām pajāj garām pieguļniekiem, ietīdams tos biezā miglā.

Dažs pieguļnieks aizmieg pie siltā ugunskura un atmostas tikai no rīta.

Muļķītis, sajutis aukstumu, pieceļas un skraida pa miglaino pļavu. Zirgus nekur neredz.

„Kur tad tie palikuši? Vilki vai apēduši? Vai, cik auksts! Uzdziedāšu labāk kādu dziesmu:

„Tumša nakte, zaļa zāle,

Laukā laidu kumeliņu,

Nokrīt migla, nokrīt rasa,

Dabūj’ savu kumeliņ’.”

„Aizskriešu pie Ūsiņa lazdu krūmā! Varbūt zirgi tur ganās?” mazais spriež, strauji kustoties atžirdzis.

Pieskrējis pie lazdu krūma, viņš patiešām atrod zirgus, bet olu nekur nemana…

Tēvs nāk pakaļ zirgiem un braši dzied:

„Ūsiņam gaili kāvu

Deviņiem(i)cekuliem;

Lai tas man zirgus gana

Šo garo(i) vasariņ’.”

Muļķītis, to padzirdējis, vaicā:

„Kāpēc Ūsiņam vajag gaili tieši ar deviņiem cekuliem?”

Tēvs papliķē dēlēnam pa plecu un pastāsta:

„Nu tas tik tā dziesmā par to kaušanu. Patiesībā šī dziesma stāsta par to, ka mums jātiek vaļā no lielības visās tās izpausmēs: gan prātā, gan sirdī, gan rīcībā, arī attiecībās ar draugiem un svešiniekiem, tad mūsu dzīvības spēka iekšējais kumeliņš priecīgs skraidīs, kā tu šorīt skraidīji pa pļavu. Viņš nesīs prieku visai pasaulei, iedvesmos to un pārnesīs pāri visām grūtībām!”

Tā bija beigusies Ūsiņdiena. Atliek vien sameklēt sevī gan pašu Ūsiņu, gan viņa brīnumaino zirdziņu, kurš spēj jāt dienu un nakti, nepazīstot nogurumu un izsalkumu.

Jautājumi:

1. Kāpēc zirdziņi jāved pieguļā?

2. Ko puiši ziedoja ugunij un kāpēc viņi to darīja?

3. Ko pieguļnieki cepa?

4. Par ko stāstīja pasaku vectēvs?

5. Vai Tu kādreiz esi jājis uz zirga vai ganījis tos?

6. Vai Tevī dzīvo gailis-lielībnieks? Kā Tu viņu savaldi?